338.
Na osnovu člana 106 stav 5 Zakona o zaštiti kulturnih dobara ("Sl. list CG", broj 49/10), Ministarstvo kulture, donijelo je
PRAVILNIK
O BLIŽIM USLOVIMA ZA IZDAVANJE I ODUZIMANJE KONZERVATORSKE LICENCE
("Službeni list Crne Gore", br. 019/11 od 07.04.2011)
I OSNOVNE ODREDBE
Član 1
Ovim pravilnikom propisuju se bliži uslovi i način izdavanja i oduzimanja konzervatorske licence i sadržaj i način vođenja evidencija konzervatorskih licenci.
Član 2
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.
Član 3
Konzervatorska licenca se, saglasno Zakonu o zaštiti kulturnih dobara (u daljem tekstu: Zakon), može izdati pravnom i fizičkom licu za izradu studija zaštite kulturnih dobara, izradu konzervatorskih projekata ili za sprovođenje konzervatorskih mjera na kulturnim dobrima.
Pravnom i fizičkom licu se može izdati konzervatorska licenca za jednu ili više vrsta poslova iz stava 1 ovog člana.
U konzervatorskoj licenci za izradu konzervatorskih projekata i za sprovođenje konzervatorskih mjera obavezno se navodi vrsta kulturnih dobara na koja se konzervatorska licenca odnosi.
Konzervatorska licenca se izdaje na neodređeno vrijeme.
Član 4
Konzervatorsku licencu izdaje i oduzima Ministarstvo kulture (u daljem tekstu: Ministarstvo), na prijedlog Komisije za izdavanje i oduzimanje konzervatorskih licenci (u daljem tekstu: Komisija).
Komisiju obrazuje ministar kulture (u daljem tekstu: ministar) iz reda afirmisanih stručnjaka iz oblasti od značaja za obavljanje konzervatorske djelatnosti.
Komisija ima tri člana, od kojih najmanje jedan član mora imati naučno ili najviše stručno zvanje u oblasti konzervatorske djelatnosti.
Mandat Komisije traje dvije godine.
Član 5
Komisija radi u prostorijama Ministarstva.
O radu Komisije sačinjava se zapisnik, koji potpisuju svi članovi Komisije.
Administrativno tehničke poslove za potrebe Komisije obavlja Ministarstvo.
Član 6
Na postupak izdavanja i oduzimanja konzervatorske licence primjenjuje se Zakon o opštem upravnom postupku ako ovim pravilnikom nije drugačije propisano.
Konzervatorska licenca se izdaje na obrascu, koji je odštampan uz ovaj pravilnik i čini njegov sastavni dio.
II USLOVI ZA IZDAVANJE LICENCE
Član 7
Konzervatorska licenca se, saglasno članu 106 stav 3 Zakona, može izdati pravnom licu, koje:
   1. je registrovano za:
      1) obavljanje konzervatorske, muzejske, bibliotečke ili arhivske djelatnosti,
      2) izradu planske dokumentacije za uređenje prostora,
      3) izradu tehničke dokumentacije za izgradnju građevinskih objekata ili za izvođenje radova na građevinskim objektima,
      4) naučna i stručna istraživanja iz oblasti kulturne baštine,
      5) zaštitu i očuvanje kulturnih dobara.
   2. ima u radnom odnosu ili u članstvu najmanje tri lica sa odgovarajućom visokom stručnom spremom, od kojih najmanje jedno lice sa konzervatorskom licencom.
Odgovarajućom visokom stručnom spremom, u smislu stava 1 tačka 2 ovog člana, smatra se stručna sprema koja je neposredno povezana sa vrstom poslova za koje se traži izdavanje konzervatorske licence.
Član 8
Konzervatorska licenca se, saglasno članu 106 stav 4 Zakona, može izdati fizičkom licu koje ima:
   1) visoku stručnu spremu, koja je neposredno povezana sa vrstom poslova za koje fizičko lice traži izdavanje konzervatorske licence,
   2) tri godine radnog iskustva na poslovima za koje traži izdavanje konzervatorske licence ili tri godine radnog iskustva sa referencama da je samostalno ili u okviru radnog tima, odnosno drugog oblika vršenja poslova realizovalo najmanje pet projekata koji se odnose na poslove za koje traži izdavanje konzervatorske licence,
   3) položen stručni ispit za obavljanje konzervatorske djelatnosti, u skladu sa Zakonom.
III NAČIN IZDAVANJA I ODUZIMANJA KONZERVATORSKE LICENCE
Član 9
Konzervatorska licenca se izdaje na pisani zahtjev pravnog ili fizičkog lica.
Zahtjev sadrži:
   1) osnovne podatke o podnosiocu zahtjeva (naziv, sjedište i matični broj pravnog lica, odnosno ime i prezime, zanimanje, jedinstveni matični broj i adresu za fizičko lice),
   2) vrstu poslova za koje se traži izdavanje konzervatorske licence,
   3) potpis odgovornog lica u pravnom licu, odnosno fizičkog lica.
Član 10
Uz zahtjev za izdavanje konzervatorske licence, pravno lice prilaže:
   1) dokaz o registraciji kod nadležnog organa,
   2) diplomu ili drugi dokaz o visokoj stručnoj spremi za najmanje tri lica i dokaz da su ta lica u radnom odnosu ili u članstvu kod pravnog lica,
   3) konzervatorsku licencu za najmanje jedno lice koje je u radnom odnosu ili u članstvu kod pravnog lica.
Član 11
Uz zahtjev za izdavanje konzervatorske licence, fizičko lice prilaže:
   1) diplomu ili drugi dokaz o visokoj stručnoj spremi,
   2) dokaz o radnom iskustvu na poslovima za koje traži izdavanje konzervatorske licence,
   3) dokaz o realizovanim projektima koji se odnose na poslove za koje se traži izdavanje licence, sa specifikacijom radova i dokumentacijom o njihovom izvršenju,
   4) dokaz o položenom stručnom ispitu za obavljanje konzervatorske djelatnosti ili stečenom stručnom zvanju u kojem se mogu vršiti poslovi za koje se traži izdavanje konzervatorske licence.
Član 12
Dokazi iz čl. 10 i 11 ovog pravilnika, dostavljaju se u originalu ili formi ovjerene kopije.
Član 13
Zahtjev za izdavanje konzervatorske licence se podnosi Komisiji.
Komisija je dužna da razmotri zahtjev iz stava 1 ovog člana u roku od 15 dana od dana podnošenja zahtjeva.
Član 14
Ako je zahtjev za izdavanje konzervatorske licence nepotpun ili nijesu dostavljeni potrebni dokazi, Komisija će o tome, u pisanoj formi, obavijestiti podnosioca zahtjeva i ostaviti mu primjeren rok za otklanjanje utvrđenih nedostataka.
Rok iz stava 1 ovog člana ne može biti kraći od osam dana.
Član 15
Ako su ispunjeni svi propisani uslovi Komisija će predložiti Ministarstvu da izda konzervatorsku licencu.
Ako nijesu ispunjeni svi propisani uslovi, Komisija će predložiti Ministarstvu da zahtjev za izdavanje konzervatorske licence odbije, kao neosnovan.
Zahtjev za izdavanje konzervatorske licence odbija se rješenjem.
Član 16
Konzervatorsku licencu potpisuju predsjednik Komisije i ministar.
Član 17
Imalac konzervatorske licence je dužan da odmah, a najkasnije u roku od osam dana, obavijesti Ministarstvo o svakoj promjeni koja je od značaja za izdavanje konzervatorske licence.
Član 18
Pravnom licu prestaje da važi konzervatorska licenca:
   1) ukoliko ne ispunjava uslove u pogledu potrebnog broja zaposlenih ili članova sa odgovarajućom stručnom spremom ili konzervatorskom licencom,
   2) u slučaju promjene naziva ili pravnog statusa,
   3) u slučaju prestanka rada.
Prestanak važenja konzervatorske licence urvrđuje Ministarstvo rješenjem.
Pravno lice iz stava 1 tač. 1 i 2 ovog člana ima pravo na ponovno izdavanje konzervatorske licence kada ispuni nedostajući uslov.
Član 19
Konzervatorska licenca će se oduzeti, ako:
   1) je izdata na osnovu netačnih podataka i dokaza,
   2) prestane da postoji bilo koji uslov za njeno izdavanje, a imalac konzervatorske licence to nije prijavio u propisanom roku,
   3) je imalac konzervatorske licence izvodio radove na kulturnom dobru bez konzervatorskog projekta na koji je nadležni organ dao saglasnost,
   4) je imalac konzervatorske licence izvođenjem radova ugrozio ili doveo u opasnost kulturno dobro.
U slučaju iz stava 1 tač. 3 i 4 ovog člana konzervatorska licenca će se oduzeti i licu koje je rukovodilo izvođenjem radova.
Član 20
Svako ima pravo da Ministarstvu podnese inicijativu za oduzimanje konzervatorske licence.
Postupak za oduzimanje konzervatorske licence pokreće se po službenoj dužnosti ili na prijedlog nadležnog inspektora.
Član 21
Prijedlog i inicijativu za oduzimanje konzervatorske licence, Komisija je dužna da razmotri u roku od 15 dana od dana podnošenja.
Radi utvrđivanja činjeničnog stanja, Komisija može zatražiti izjašnjenje i dostavljanje odrgovarajućih dokaza od imaoca konzervatorske licence, kao i da određene činjenice utvrdi preko nadležnog inspektora ili neposrednim uvidom kod imaoca konzervatorske licence.
Komisija će predložiti oduzimanje konzervatorske licence ako utvrdi da postoji bilo koji razlog iz člana 19 ovog pravilnika.
Član 22
O oduzimanju konzervatorske licence Ministarstvo odlučuje rješenjem.
Lice kojem je oduzeta konzervatorska licenca nema pravo na izdavanje konzervatorske licence u roku od pet godina od dana oduzimanja konzervatorske licence.
IV EVIDENCIJA O KONZERVATORSKIM LICENCAMA
Član 23
Ministarstvo vodi Evidenciju o konzervatorskim licencama (u daljem tekstu: Evidencija).
Evidencija se vodi u analognoj i elektronskoj formi.
Član 24
Evidencija sadrži sljedeće podatke:
   1) redni broj upisa,
   2) naziv, odnosno ime i prezime imaoca konzervatorske licence,
   3) matični broj imaoca konzervatorske licence,
   4) sjedište, odnosno adresu imaoca konzervatorske licence,
   5) broj zapisnika Komisije kojim je predloženo izdavanje konzervatorske licence,
   6) broj konzervatorske licence,
   7) datum izdavanja konzervatorske licence,
   8) vrsta poslova za koje je izdata konzervatorska licenca,
   9) broj rješenja o prestanku važenja konzervatorske licence,
   10) datum prestanka važenja konzervatorske licence,
   11) razlog prestanka važenja konzervatorske licence,
   12) broj rješenja o oduzimanju konzervatorske licence,
   13) datum oduzimanja konzervatorske licence,
   14) razlog oduzimanja konzervatorske licence,
   15) dodatni upisi.
Član 25
Upis u Evidenciju vrši se na osnovu zapisnika, kopije konzervatorske licence i rješenja o prestanku važenja i oduzimanja konzervatorske licence.
U slučaju da rješenje o prestanku važenja ili o oduzimanju konzervatorske licence bude poništeno, u Evidenciji se kosom linijom precrtavaju rubrike koje sadrže podatke iz poništenog rješenja, o čemu se sačinjava zabilješka u rubrici dodatni upisi.
Dokumentacija na osnovu koje je izdata, prestala da važi i oduzeta konzervatorska licenca, kao i akta na osnovu kojih je izvršen upis u Evidenciju predstavlja dosije konzervatorske licence, koji se trajno čuva.
V ZAVRŠNA ODREDBA
Član 26
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 04-1013
Cetinje, 20. marta 2011. godine
Ministar,
Prof. Branislav Mićunović, s.r.
Obrazac licence za pravno lice

Obrazac licence za fizičko lice